Rommelstatus: Moody’s nou erg pessimisties | Netwerk24
Deur Hanlie Stadler 22 Januarie 2020 14:51
Moody’s het die Landbank Dinsdag tot rommelstatus afgegradeer weens die vrees dat die regering dalk nie dié staatsonderneming sal red indien nodig nie. Moody’s het ook sy vooruitsig vir die Landbank se gradering na negatief verander.
Karin Richards, ’n onafhanklike makelaar, sê na haar mening beteken dit Moody’s gaan nie tot November vanjaar wag om Suid-Afrika af te gradeer soos baie ontleders meen nie. Hy gaan dalk reeds kort ná Tito Mboweni, minister van finansies, se begrotingsrede op 26 Februarie tot dié stap oorgaan.
Moody's quick action in downgrading the once pristine Land Bank to junk, has rattled our market and confidence. Many, including myself, have been of the view that they would give SA grace until November, but the risk of a March downgrade has ratcheted up a notch imo.
— Karin Richards (@Richards_Karin) January 21, 2020
Moody’s se afgradering van staatskuld tot rommelstatus sal die land by al drie groot graderingsagentskappe op rommelstatus plaas, wat beteken dit sal uitval uit wêreldindekse. Dit kan op sy beurt daartoe lei dat kapitaal landuit vloei. Ontleders verskil oor hoeveel geld landuit sal vloei, maar syfers van tussen $1,5 miljard en $12 miljard word genoem.
Moody’s besluit op 27 Maart oor sy gradering, tensy hy goeie rede vind om die land selfs vroeër af te gradeer.
“Die afgradering weerspieël Moody’s se evaluering dat die voortgesette fiskale probleme van die staat daarop dui dat die regering meer selektief gaan wees met watter ondersteuning hy aan staatsondernemings gee,” lui ’n verklaring van die kredietgraderingsagentskap.
“Die gradering van die land toon die wesenlike risiko dat die regering nie daarin kan slaag om die agteruitgang in sy finansies te stuit met ’n herlewing van ekonomiese groei en maatstawwe vir fiskale konsolidasie nie.”
Meer oor: Moody's | Landbank | Kredietgradering | Begrotingsrede | Ekonomie | Ekonomiese Groei | Staatskuld | Rommelstatus | Kredietgradeerders
Moody’s ’n doemprofeet oor groei in Afrika